Moneda europeană a atins, vineri, pragul de 4.6614 lei, în creştere cu 0,21% faţă de nivelul atins joi, un nou maxim istoric. Indicele Robor la 3 luni, în funcție de care sunt calculate dobânzile la cele mai multe credite în lei, a urcat și el vineri la 1,99%.

Banca Națională a României (BNR) a anunțat un curs de referință de 4.6614 lei/euro, nivel maxim al monedei euro. Moneda națională nu a mai atins o valoare atât de scăzută până acum.

Joi, euro a scăzut la nivelul de 4,6514 lei, pe fondul reducerii tensiunilor politice. Vineri, euro a atins un nou nivel record, depăşind precedentul record de 4,6599 lei din data de 16 ianuarie.

Dolarul american, cotat indirect în piaţa românească prin raportare la paritatea euro/dolar, s-a depreciat de la 3,8054 lei la 3,7984 lei. Cursul francului elveţian a crescut de la 3,9608 lei la 3,9727 lei.

Euro a închis anul 2017 la cel mai mare nivel din istorie: 4, 6597 lei, depăşind astfel cotaţia înregistrată pe 21 noiembrie, când a fost 4,6551.

„Ar trebui să fim mai atenți la ce nominalizăm, ce numim în fruntea țării și să fim mai atenți cu ce înseamnă programul de guvernare, ca această țară să o ducă mai bine. Dacă ești neatent, economia te sancționează. Orice eroare politică, inflatia e probabil cauza și faptul că nu reușim economic să creștem sănătos, chiar dacă încercam să salvăm aparențele. Sunt mari probleme. Și deficitul comercial. Importăm mai mult decât exportăm. Cui folosește? Ce am obținut?”, a declarat la Digi24 analistul economic Cristian Păun.

În decembrie, analiștii estimau, pentru orizontul de 6 luni, că euro poate ajunge la 4 lei și 68 de bani, iar în 2018 poate trece de 4,73 de bani, dacă nu vom avea stabilitate fiscală şi vor continua incertitudinile din economie.